**Izvorul clipelor**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

La cotul pădurii, aproape de drum,

Izvorul mai cheamă drumeții-nsetați

C-un susur de ape ce sună precum

Un zbucium de clipe când timpul străbați.

Sunt cele ferice din zori de avânt,

Ce urcă, se-nalță, fac parte din cer,

Devin încântarea din brațe de vânt

Și uită că-n ele e timp efemer.

E-un zbucium de clipe de gând și cuvânt

Ce curg și tânjesc spre un ultim liman

De liniște, pace, adânc în pământ,

Departe de jgheabul cioplit în buștean.

Și totul e viață ce trece ușor

Ca timpul pe care-n doi pași îl străbați

Când viața îți pare un simplu izvor

Din care se-adapă atâția-nsetați.